SET ปิดลบ 10 จุด เซ่นบาทอ่อนกด “ฟันด์โฟลว์” ไหลออก
SET ปิดลบ 10 จุด รับแรงขายบิ๊กแคปวิตกเศรษฐกิจสหรัฐชะลอ-บาทอ่อนฉุดตลาด แนวโน้มพรุ่งนี้คาดแกว่งไซด์เวย์ให้แนวต้าน 1,635-1,640 จุด แนวรับ 1,610-1,615 จุด
SET ปิดลบ 10 จุด รับแรงขายบิ๊กแคปวิตกเศรษฐกิจสหรัฐชะลอ-บาทอ่อนฉุดตลาด แนวโน้มพรุ่งนี้คาดแกว่งไซด์เวย์ให้แนวต้าน 1,635-1,640 จุด แนวรับ 1,610-1,615 จุด
26 ก.ย. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ปรับตัวลง ซึ่งเป็นไปตามทิศทางเดียวกับตลาดหุ้นอื่นในภูมิภาคเอเชียที่ปรับลงกันอย่างถ้วนหน้า โดยที่ยังคงมีความกังวลต่อเนื่องในการเดินหน้าเร่งขึ้นดอกเบี้ยของธนาคารกลางสหรัฐฯ (เฟด) ส่งผลให้อัตราผลตอบแทนพันธบัตร 10 ปี (Bond yield) ของสหรัฐฯยังปรับเพิ่มขึ้น และดอลลาร์สหรัฐฯแข็งค่าต่อเนื่อง ขณะที่ค่าเงินบาทอ่อนค่ากดดันต่อตลาดหุ้นที่เผชิญแรงขายออกมา โดยเฉพาะแรงขายในหุ้นขนาดใหญ่
ขณะเดียวกันยังมีความกังวลมากขึ้นเกี่ยวกับการเกิดภาวะเศรษฐกิจสหรัฐฯที่ถดถอย ทำให้กดดันต่อตลาดหุ้นเพิ่มเติม และกดดันต่อราคาน้ำมันที่ปรับตัวลดลงสะท้อนความกังวลปัจจัยดังกล่าวออกมา ซึ่งส่งผลทำให้มีแรงขายหุ้นพลังงานออกมากดดันดัชนีตลาดหุ้นไทยในวันนี้
สำหรับแนวโน้มพรุ่งนี้คาดว่าดัชนีแกว่งไซด์เวย์ ซึ่งยังคงมีความผันผวนค่อนข้างสูง และยังมีความไม่แน่นอนจากปัจจัยภายนอกเข้ามากระทบมาก โดยยังคงต้องติดตามทิศทางค่าเงินบาทจะเป็นอย่างไร เพราะมีผลต่อตลาดหุ้นไทย รวมถึงยังต้องติดตามการประชุมคณะกรรมการนโยบายการเงิน (กนง.) ในกลางสัปดาห์นี้ว่าจะมีการพิจารณาเรื่องดอกเบี้ยนโยบายเป็นอย่างไร ให้แนวต้าน 1,635-1,640 จุด แนวรับ 1,610-1,615 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 4,641.51 ล้านบาท ปิดที่ 166.00 บาท ลดลง 4.50 บาท
ADVANC มูลค่าการซื้อขาย 3,768.37 ล้านบาท ปิดที่ 198.50 บาท เพิ่มขึ้น 5.50 บาท
BANPU มูลค่าการซื้อขาย 2,841.45 ล้านบาท ปิดที่ 12.80 บาท ลดลง 0.60 บาท
AOT มูลค่าการซื้อขาย 2,319.84 ล้านบาท ปิดที่ 73.25 บาท ลดลง 0.50 บาท
PTT มูลค่าการซื้อขาย 2,059.80 ล้านบาท ปิดที่ 37.00 บาท ราคาไม่เปลี่ยนแปลง